Yaqub Məmmədov (xanəndə)

Yaqub Məmməd oğlu Məmmədov () — Azərbaycan xanəndəsi, Azərbaycan SSR xalq artisti (1990).

 Həyatı 
Məmmədov Yaqub Məhəmməd oğlu 5 may 1930-cu ildə Ağcabədi rayonunda anadan olmuşdur. Qarabağ xanəndəlik məktəbinin XX əsrin II yarısında yetişmiş orta nəslinin görkəmli nümayəndəsi olmuşdur. Qarabağ torpağında boya-başa çatmış Yaqub Məmmədov peşəkar musiqi təhsilini Azərbaycan Dövlət Musiqi Məktəbində almışdır.

Görkəmli xanəndə Seyid Şuşinskidən ve xanəndə Mütəllim Mütəllimovdan muğam dəsgahları, xanəndəlik sənətinin sirlərini öyrənmiş, həmçinin musiqi və poeziya sahəsində dərin biliklər qazanmışdır. Yüksək ifaçılıq mədəniyyətinə malik xanəndə gözəl səsi, təkraredilməz oxuma tərzi ilə diqqəti cəlb etmişdir.

O, bütün muğam dəstgahlarının gözəl bilicisi olmaqla yanaşı, həm də Azərbaycan poeziyasını dərindən bilirdi. Yaqub Məmmədov uzun illər Azərbaycan Dövlət Filarmoniyasında solist olmuş, konsertlərdə çıxış etmişdir. Onun ifasında qrammafon vallarına yazılmış muğam dəstgahları bütün Yaxın və Orta Şərqdə yayılmışdır.

Ustad xanəndə kimi püxtələşmiş Yaqub Məmmədov sənətdə öz ənənələrini yaratmışdır. Öz dövrünün bir çox xanəndələri, eyni zamanda, yeni gələn nəsil onun yaradıcılığından bəhrələnmişlər.

 Təltif və mükafatları 
 "Azərbaycan SSR əməkdar artisti" fəxri adı — 1 dekabr 1982
 "Azərbaycan SSR xalq artisti" fəxri adı — 29 oktyabr 1990
 "Şöhrət" ordeni — 3 dekabr 2001
 Azərbaycan Respublikası Prezidentinin fərdi təqaüdü — 11 iyun 2002

 Ədəbiyyat 


 Xarici keçidlər 
 http://www.mugamradio.az/news/10/39

Kateqoriya:Azərbaycan xanəndələri
Kateqoriya:Ağcabədi rayonunda doğulanlar
Kateqoriya:Bakıda vəfat edənlər
Kateqoriya:Azərbaycan Respublikası Prezidentinin fərdi təqaüdçüləri